Polisieman skiet seun dood na hy hom glo vir indringer aansienFoto bloot ter illustrasie. (Argieffoto: SAPD) ’n Polisiebeampte van Durban wat sy seun doodgeskiet het nadat hy hom glo vir ’n indringer aangesien het, sal Dinsdag in die hof verskyn. Lizzy Suping, woordvoerder van die onafhanklike polisie-ondersoekdirektoraat (Opod), het bevestig die beampte staan tereg op aanklag van moord. Die voorval het in Manor Gardens plaasgevind. Volgens Suping het die pa Sondagoggend wakker geskrik toe hy glo sy seun om hulp hoor skree het. “Hy het glo ’n onbekende man by die venster gesien en sy dienspistool gaan haal en skote deur die venster geskiet.” Dit was egter sy eie seun wat hy doodgeskiet het. Volgens Suping word ’n lykskouing tans gedoen. “Die ondersoek duur voort en is in hierdie stadium baie sensitief.”